b'\n_START_ARTICLE_\nKalle Asukas\n_START_PARAGRAPH_\nKalle Asukas (16. huhtikuuta 1920 Kemi \xe2\x80\x93 30. kes\xc3\xa4kuuta 2008 Lahti) oli ensimm\xc3\xa4inen suomalainen keilailun henkil\xc3\xb6kohtainen maailmanmestari._NEWLINE_Asukas kilpaili viisiss\xc3\xa4 keilailun MM-kilpailuissa. Helsingiss\xc3\xa4 1954 h\xc3\xa4n voitti MM-hopeaa kahdeksan miehen joukkuekilpailussa ja MM-pronssia viiden miehen joukkuekilpailussa. Essenin MM-kilpailuissa 1955 h\xc3\xa4n voitti kahdeksan miehen joukkuekilpailussa kultaa ja viisimiehiskisassa hopeaa. Helsingborgin MM-kilpailuissa 1958 h\xc3\xa4n voitti maailmanmestaruuden henkil\xc3\xb6kohtaisessa kilpailussa ja viisimiehiskisassa sek\xc3\xa4 MM-hopeaa kahdeksan miehen joukkuekilpailussa. Hampurissa 1960 h\xc3\xa4n saavutti MM-hopeaa parikilpailussa Rauno Mannin kanssa ja kahdeksan miehen joukkuekilpailussa. M\xc3\xa9xicon MM-kilpailuissa 1963 Asukas oli henkil\xc3\xb6kohtaisessa kilpailussa parhaana eurooppalaisena kahdeksas mutta mitaleille h\xc3\xa4n ei en\xc3\xa4\xc3\xa4 ylt\xc3\xa4nyt._NEWLINE_Asukas voitti henkil\xc3\xb6kohtaisen Suomen mestaruuden vuonna 1957. Parikilpailun SM-kultaa h\xc3\xa4n voitti vuonna 1947 Toivo Hartmanin sek\xc3\xa4 vuosina 1948 ja 1949 Ossi Vuorion parina. Joukkuemestaruuden h\xc3\xa4n voitti Keila-Poikien joukkueessa vuosina 1953, 1957 ja 1963. H\xc3\xa4n edusti my\xc3\xb6s Helsingin Kullervoa ja Keila-Kalleja ja toimi KePo:n ja KK:n puheenjohtajana._NEWLINE_Asukkaan enn\xc3\xa4tystulokset olivat yhdell\xc3\xa4 sarjalla t\xc3\xa4ydet 300 pistett\xc3\xa4, kolmella sarjalla 739, nelj\xc3\xa4ll\xc3\xa4 sarjalla 973, kuudella sarjalla 1376 ja kahdeksalla sarjalla 1763. H\xc3\xa4net valittiin toisena suomalaisena keilailun kuuluisuuksien galleriaan vuonna 2004.'